section_heading: Povijest
paragraph_text: Utvrda San Lorenzo je jedna od najstarijih u Amerikama. Njena izgradnja je započela po naredbi kralja Filipa II. 1598., a dovršena je 1601. godine po planu talijanskog arhitekta Antonellija. Antonellijeva renesansna utvrda je bila izgrađena na visokom grebenu, čime je kontrolirala cijelo ušće rijeke, i bila je okružena kamenim bedemima ispunjenima nabijenom zemljom i sastojala se od sustava cik-cak uzlaznih kamenih zidina ispresijecanih lučnim otvorima i labirintom podzemnih tunela, te se smatrala neosvojivom napadom s mora. To nije spriječilo engleskog pirata Henryja Morgana da ju opsjedne i osvoji 1670. godine. Njegova vojska od 400 mornara, pod vodstvom Josepha Bradleya, je odvažnim napadom s kopna osvojila utvrdu San Lorenzo, kao uvod u Morganovo pustošenje grada Paname do kojega je došao upravo rijekom Chagres.